讀戚公恕進卷
作者：張耒
朝代：宋

paragraphs: 世方尚纖柔，子獨不可揉。
人皆喜呶呶，子語不出口。
巉然即之高，俗子競嘲詬。
我嘗要之難，快使暴其有。
乃知謗之非，更覺所得厚。
由來難小知，此固可大受。
讀書常辛勤，世務飽經構。
琅琅滿編文，一一可推究。
俗儒昧事實，文字工綵繡。
可觀不可用，章甫冠土偶。
子能獨不然，渾樸謝雕鏤。
寧爲目前玩，功見施設後。
知心古所難，形兀實難售。
嗟君聽者寡，風雨但孤雊。
又思理難常，功業亦邂逅。
豈令匠石斤，常縮袖間手。
無爲扣角歌，且進滿尊酎。
但非遽可令，有所待而偶。
干將伏黄土，氣乃在牛斗。
顧君久自安，蔽抑寧復又。